**KONKURS ZA NAJLJEPŠU KRATKU PRIČU O CRNOJ GORI**

Ministarstvo ekonomskog razvoja i turizma, u cilju afirmacije koncepta nacionalnog brendiranja i realizacije aktivnosti predviđene Akcionim planom za 2023. godinu, u okviru Strategije razvoja nacionalnog brenda 2022–2026, raspisuje

**JAVNI KONKURS ZA NAJLJEPŠU KRATKU PRIČU O CRNOJ GORI**

1. **Zadatak konkursa**

Zadatak konkursaje stvaranje proznog djela koje treba da odslikava autentičnost crnogorskog duha, države u kojoj se tradicija prepliće sa savremenim vrijednostima, bogatim kulturno-istorijskim nasljeđem, prirodnim ljepotama, kao i bogatom florom i faunom. Treba prikazati atraktivnu i uzbudljivu zemlju istaknutih junaka i gostoljubivih i zanimljivih ljudi, zemlju sa bogatom gastronomskom ponudom i povoljnim poslovnim ambijentom, koja predstavlja pouzdanog partnera u međunarodnim odnosima u svijetu.

**2.    Cilj konkursa**

Cilj konkursa je promocija nacionalnog brenda Crne Gore i isticanje posebnosti Crne Gore.

**3.    Uslovi konkursa**

– Pravo učešća na književnom konkursu imaju fizička lica starija od 18 godina, državljani i državljanke države Crne Gore, a učešće na konkursu je besplatno.

– Na konkurs se mogu slati neobjavljene, originalne priče svih žanrova, napisane na crnogorskom jeziku, ćiriličkim ili latiničkim pismom.

– Moguće je učestvovati sa samo jednom kratkom pričom dužine do 10 000 karaktera (napisanom u Wordu – font „Times New Roman“ veličine 12, prored 1.5, margina „Justify“).

– Priče koje nijesu poslate u skladu sa tehničkim uslovima konkursa neće biti razmatrane.

– Konkurs je anoniman i radovi se predaju pod šifrom.

– Ministarstvo ekonomskog razvoja i turizma i žiri ne snose odgovornost u slučaju zloupotrebe autorskih prava od strane učesnika/učesnica ili trećih lica.

**4.    Način podnošenja radova**

Priče se dostavljaju poštom u četiri primjerka, pod šifrom. Šifra treba da bude ispisana na poleđini omotnice u kojoj se priča šalje, kao i na prvoj stranici priče. U istu pošiljku treba ubaciti poseban koverat označen šifrom, sa zapečaćenim podacima o autoru/autorki: ime i prezime, adresa, broj telefona, imejl adresa i kratka biografija autora/autorke.

**5.    Adresa na koju se dostavljaju konkursna rješenja glasi:**

***Ministarstvo ekonomskog razvoja i turizma***

***Direktorat za unapređenje konkurentnosti***

***Direkcija za nacionalni brend***

***Konkurs za najljepšu kratku priču o Crnoj Gori –****NE OTVARATI PRIJE ZVANIČNOG OTVARANJA*

***Rimski trg 46***

***81 000 Podgorica, Crna Gora***

**6.    Trajanje konkursa**

Konkurs je otvoren od 4. avgusta do 30. septembra 2023. godine.

**7.    Kontakt podaci za pitanja**

Kontakt osoba za dodatne informacije je Marija Čvorović, načelnica Direkcije za nacionalni brend: marija.cvorovic@mek.gov.me.

**8.    Rok za otvaranje pristiglih konkursnih rješenja**

Žiri će razmotriti pristigle radove u roku od 30 dana, a rezultati konkursa biće objavljeni na zvaničnoj internet stranici Ministarstva ekonomskog razvoja i turizma najkasnije u roku od 60 dana od isteka roka iz tačke 6 ovog konkursa.

**9.  Nagrade**

Za tri najbolja rada predviđene su novčane nagrade:

I – 300 eura,

II – 200 eura,

III – 100 eura.

Nagrađene priče biće objavljene na internet stranici Ministarstva ekonomskog razvoja i turizma.

**10.  Žiri**

Ministarstvo ekonomskog razvoja i turizma imenuje žiri koji će izabrati najbolje kratke priče.

Žiri čine predstavnici Ministarstva ekonomskog razvoja i turizma i UNDP-ja (u saradnji sa kojim se realizuje predmetni konkurs), kao i istaknuti crnogorski književnici/književnice.

Žiri za svoj rad dobija novčanu nadoknadu.

Žiri zadržava pravo da ne izabere nijedno ponuđeno rješenje ili da proglasi samo prvo, samo drugo ili samo treće mjesto.

**11. Ostale napomene**

Rad mora biti autorsko djelo učesnika/učesnice i ne smije biti ranije objavljivan u cjelosti ili djelimično ili korišćen u druge svrhe.

Predajom konkursnog rješenja svaki/a učesnik/učesnica prihvata propozicije ovog Konkursa.

Konkursni materijal se ne vraća – ostaje pohranjen u arhivi Ministarstva ekonomskog razvoja i turizma.